Serbia.com

Sajam računara, potrošačke elektronike i kućnih aparata
2012-09-01 - 2012-09-16 | Beogradski Sajam, Beograd, Serbia
Ovogodišnji sajam računara, potrošačke elektronike i kućnih aparata održava se na Beogradskom sajmu u halama 1, 1a i 4 od 13. do 16. septembra, od 10 do 19 časova, izuzev nedelje kada će sajam biti zatvoren u 17 časova.
Prema rečima organizatora možemo očekivati „veći, bolji i noviji“ sajam gde ćemo se upoznati sa najnovijim dostignućima iz oblasti računara i računarske opreme, potrošačke elektronike i kućnih aparata.
Pored predstavljanja brojnih izlagača, posetioci sajma imaće priliku da vide i kupe najnoviju TV, video, audio, foto i telekomunikacionu opremu, belu tehniku i kućne aparate. Takođe posetioci mogu da se upoznaju i isprobaju najnovije tehnologije u posebnoj Experience zoni.
Cena ulaznice iznosi 200 dinara a uz svaku kupljenu ulaznicu posetioci dobijaju i poseban sajamski vodič kao i specijalno sajamsko izdanje časopisa PC PRESS.
Organizator sajma je kompanija Duke&Peterson.

Beogradski latino maraton
2012-09-01 19:00 - 23:00 (Europe/Belgrade) | Savsko pristanište, Beograd, Serbia
Pod sloganom „Igrajmo u ritmu beogradskih reka“ 1. septembra sa početkom u 19 časova održava se treći po redu Beogradski latino maraton na platou savskog pristaništa uz nastupe renomiranih plesnih školi i najveću latino žurku na otvorenom.
Beograd se može pohvaliti latino scenom dostojnom najboljih internacionalnih prvaka, te ova manifestacija posvećena latino plesovima nailazi na odličan odaziv publike i svih zaljubljenika u latino ritmove i plesove.
Na ovogodišnjem Beogradskom latino maratonu očekuje se učestvovanje oko 150 plesnih parova iz zemlje i inostranstva među kojima su i vodeći plesni parovi, svetski i evropski prvaci.
Svi zainteresovani moći će da se oprobaju u latino plesovima i da nauče svoje prve korake ili da unaprede svoje dosadašnje znanje u besplatnim radionicama latino plesova koje će voditi predstavnici vodećih beogradskih plesnih škola.
Časovi otvorene škole počinju od 19.30 a posetioci će uživati u časovima latino plesova: Salsa, Cha Cha Cha, Samba, Reggaeton, Merengue, Bachata, Rumba, Conga, Kuduro, Kizomba, Semba.
U 21 h očekuje se nastup najboljih latino i salsa grupa i plesača, dok će od 22.30 posetioci uživati u koncertu Jovana Maljkovića i Balkan salsa benda.
Ovogodišnji Latino maraton zatvoriće najveća DJ Latino žurka na otvorenom uz nastupe poznatih DJ-eva, a koja će trajati do kasno u noć.
Kao i prethodnih godina, i ovogodišnji Beogradski latino maraton održava se u organizaciji Turističke organizacije Beograda u saradnji sa beogradskim plesnim školama Aurora, Salsa Primera, Vračar, Beo Dance, Plesnim savezom Beograda i pod pokroviteljstvom Skupštine grada Beograda.

Foam Fest 2012
2012-09-01 20:00 - 2013-01-02 01:00 | Belgrade Arena, Beograd, Serbia
Belgrade Foam Fest, jedan od najspektakularniji muzičko-scenskih događaja u Srbiji, održava se 1. septembra u Beogradskoj areni. Na glavnoj bini nastupaju Alex Gaudino i Kurd Maverick. Desetine promotivnih žurki po Srbiji i regionu najaviće najveći festival pene u Evropi.
Guarana Foam fest će ove godine imati preko stotinu VIP promotera među kojima će se naći pevači, glumci, sportisti i mnogi drugi.
Ovaj festival se održava četvrti put za redom, a posetilo ga je više od 60000 ljudi. Inovativna, najsavremenija scenska, audio i video tehnika, laseri, akrobacije, živi performansi i jedinstveni spektakl u peni sa mnoštvom penopada i pena topova, samo su deo ovog dvanaestočasovnog festivala koji svake godine predstavlja nešto novo, ali energija publike je nešto čime se organizatori najviše ponose.
Najčuvenija svetska DJ imena današnjice kao što su Antoine Clamaran, Tom Novy, Cristian Varela, Benny Benassy, David Morales, Axwell,Sebastian Ingrosso, Sandy Rivera, Stereo Palma, Tsuyoshi Suzuki i drugi, svoje nastupe na Bgd Foam Festu okarakterisali su kao najoriginalniji momenat u karijeri.

Aeromiting Batajnica 2012
2012-09-02 | Aerodrom Batajnica, Beograd, Serbia
Ovogodišnji međunarodni Aeromiting u Batajnici održava se u znaku stogodišnjice srpskog vojnog vazduhoplovstva na Aerodromu u Batajnici 2. septembra uz učešće brojnih gostiju iz regiona i sveta.
2012. godine srpsko vojno vazduhoplovstvo obeležava jubilej „Sto godina srpskog vojnog vazduhoplovstva“ koji će biti upriličen velikim međunarodnim aeromitingom u organizaciji Ministarstva odbrane.
Celokupan program Aeromitinga održava se od 31. avgusta do 3. septembra, dok je nedelja, 2. septembar, rezervisana za centralni događaj manifestacije kada će se u letačkom i statičkom delu programa predstaviti avioni i helihopteri Vazduhoplovstva i PVO Vojske Srbije.
Aeromiting ugostiće ove godine i brojne goste iz okruženja i sveta, dok je najavljeno predstavljanje vazduhoplova iz Austrije, Bugarske, Crne Gore, Danske, Francuske, Italije, Rumunije, Rusije, SAD i Ukraine.
Aerodrom u Batajnici biće zvanično otvoren za posetioce od 8 h, dok se letački program održava od 11 do 16 h. Izložba letelica biće otvorena od 9 do 17 h.
Predstavljanje lake avijacije i padobranstva održava se u okviru bogatog uvodnog programa Aeromitinga, kao i predstavljanje avio maketara.

SILAFEST 2012
2012-09-02 - 2012-09-08 | Unnamed Venue, Veliko Gradište, Serbia
Četvrti međunarodni festival turističkog i ekološkog filma Silver Lake Tourfilm Festival–SILAFEST ’12, održava se na obali Dunava, u Velikom Gradištu od 2. do 8. septembra.
Pored takmičarskog dela programa u kome se očekuje šezdesetak filmova u zvaničnoj selekciji, biće organizovano niz pratećih manifestacija vezanih za ekologiju i turizam.
Reditelji iz zemlje i inostranstva, producenti, novinari, direktori srodnih festivala iz celog sveta, turistički radnici kao i svi posetioci festivala, imaće prilike da uživaju u “Pasuljijadi”, takmičenju u kuvanju pasulja “gradištanca”, u takmičenju u kuvanju riblje čorbe, lovu ribe na plovak, odlasku na “bućku” sa dunavskim alasima…
Osim toga, organizovaće se izleti brodom po Dunavu, ali i Okrugli sto na temu ekologije i regionalnog turističkog razvoja, kao i edukativni seminar „Savremeni svetski trendovi u proizvodnji turističkih filmova“, namenjen turističkim radnicima iz Srbije.
SILAFEST je osnovan 2008. godine, a organizje ga Turistička organizacija Velikog Gradišta.

Festival uličnih svirača 2012
2012-09-06 - 2012-09-09 | Unnamed Venue, Novi Sad, Serbia
Dvanaesti put po redu, u periodu od 6. do 9. septembra, Novi Sad će biti domaćin Festivala uličnih svirača.
Velikim koncertom na Trgu slobode u četvrtak 6. septembra, festival otvaraju svetski priznati umetnici uličnog sviranja, internacionalni sastav Playing for Change.
Članovi ovog benda postali su jako popularni kada je reditelj Mark Džonson snimio dokumentarni film, u kojem numeru “Stand by Me” izvode članovi Playing for Change simultano, svako u svojoj sredini, u državama na svih pet kontinenata.
Reditelj Mark Džonson će snimati prizore Festivala za potrebe svog novog dokumentarnog filma o uličnim sviračima širom sveta, a odabraće i jednog lokalnog muzičara, kojeg će uključiti u internacionalnu porodicu uličnih svirača i tako ga učiniti delom projekta Playing for Change.
U zvaničnom programu festivala učestvuje više od 100 izvođača iz čitave Evrope, a među njima i osam umetničkih trupa (uglavnom muzičari i plesači) iz raznih delova Srbije, izabranih posle konkursa za nastup na Festivalu.
Festival uličnih svirača ove godine ima humanitarni karakter, pa će tako svi učesnici u programu svoje kompletne prihode, koje ostvare putem priloga građana u prevrnute šešire prilikom svakog nastupa, uplatiti kao pomoć novosadskom Svratištu za decu koja žive i/ili rade na ulici.
Organizovano je osamnaest atraktivnih muzičkih programa i različitih umetničkih performansa iz Španije, Portugala, Nemačke, Austrije, Holandije, Engleske, Italije, Francuske, Grčke, Slovenije i Hrvatske.

Nisomnia 2012
2012-09-07 - 2012-09-08 | Unnamed Venue, Niš, Serbia
Niški festival Nisomnia održava se 7. i 8. septembra na gradskoj Tvrđavi. Pored već takmičarskih bendova svoje učešće na niškom festivalu „Nisomnia“ potvrdili su poznati novosadski sastav „Ritam nereda“, „Magnifiko“ iz Ljubljane i Vudu Popaj.
U petak, u 19h u Niškom kulturnom centru KC-u prikazuje se film „Mi plačemo iza tamnih naočara“, a u subotu će biti prikazan film o rok bendu „Zlatni prsti“ iz Zaječara.
Muzički deo programa počinje u petak, 7. septembra u rovovima Tvrđave kada od 22h na glavnu binu izlazi niški sastav „Nahty“. Nakon njih nastupaju Robert Tilly and Panorama iz Subotice, a najpoznatiji izvođači te večeri biće Vudu Popaj (23:20h) i Magnifiko iz Slovenije (00:00).
Do jutra će publiku nastaviti da zabavljaju Ajs Nigrutin, Mikri, Bvana, Timbe i Eufrat pod nazivom Sve Barabe.
U subotu, 8. septembra održava se takmičarska noć u kojoj nastupaju četiri takmičarska benda: Loading, Foreplay, Vidon, United kingdom of Tzarina.
Posle takmičarskih bendova na glavnu pozornicu izlazi Zoster iz Mostara, a najveće zvezde večeri su legendarni sastav „Ritam nereda“ koji će do kasno u noć zabljavati publiku na glavnoj bini.
Obe večeri će ljubitelji disco-haus muzike moći da uživaju ispred DJ bine Kafa na Letnjoj pozornici, gde će prve večeri muziku puštati domaći DJ izvođači: Lale, Marko Vuković i Enes. U subotnjoj noći sa DJ bine će osim domaćih, nastupati i DJ Fugas iz Barselone.

24 sata Elegancije 2012
2012-09-07 - 2012-09-09 | Unnamed Venue, Beograd, Serbia
Na nekoliko lokacija u Beogradu se od 7. do 9. septembra, drugi put po redu, održava glamurozna manifestacija “24 sata elegancije” posvećena rafiniranosti i kvalitetu.
Manifestacija obuhvata mnogobrojne zanimljive sadržaje: izložbe i parade oldtajmera, modne revije, izložbe luksuznih predmeta, izbor najlepšeg automobila…
Ovogodišnje okupljanje započinje u petak, 07. septembra na Belom Dvoru otvaranjem ekskluzivne izložbe istorijskih odela čuvene napuljske kuće elegancije “RUBINACCI”, pod patronatom Princa Petra Karađorđevića. Tokom večeri u Kraljevskoj Palati, biće najavljena i knjiga posvećena automobilima kraljevske porodice Karađordjević, autora Miroslava Milutinovića.
Za Beograđene će sigurno najupečatljiviji događaj manifestacije biti “Tour Historique”, paradni defile najlepših klasičnih automobila iz cele jugoistočne Evrope po stazi oko Kalemegdana. Ova staza sledi 2.7 km rute poslednje predratne trke Formule 1 održane u Beogradu. Defile se održava u subotu, 8.septembra u 10h.
Nastavak dana je posvećen je izložbi najlepših modela klasičnih vozila-oldtajmera Jugoistočne Evrope ispred Grand Casino Beograd, koji je besplatan i otvoren za publiku.
Od 15h, gosti će imati priliku da učestvuju u jedinstvenom “Salonu Elegancije” – konferenciji i izložbi luksuznih predmeta tokom kojeg će niz panelista iz oblasti industrije luksuza prestaviti vrhunske brendove u konferencijskom delu Grand Casina Beograd.
Gosti-predavači tokom konferencije su: Luca Rubinacci (kuca stila Mariano Rubinacci), Gianluca Bocache ( cipele Bocache & Salvucci), Gianni Cerutti ( kravate Passaggio Cravatte), Gianluca Migliarotti, režiser famoznog O’mast filma o čuvenoj Napuljskoj eleganciji i krojačima.
U toku popodneva, na platou ispred Grand Casina otvara se izložba “Majstori Dizajna Automobila”, a najglamurozniji događaj večeri će biti modna revija ispred Grand Casino fontana.
Na njoj se predstavljaju najnovije damske kolekcije svetskih dizajnera za zimu 2013 uz skupocene komade nakita i prezentaciju vrhunskih muških odela kuce RUBINACCI iz Napulja.

Urbanathlon
2012-09-08 12:00 - 16:00 | Unnamed Venue, Belgrade, Serbia
Jedinstveni izazov urbanog i pustolovnog karaktera staviće na probu čak i one najspremnije 8. septembra na Urbanathon trci u Beogradu.
Urbanathon je trka prepuna izazova i prepreka namenjena svima onima koji bi želeli da testiraju svoju snagu, od vrhunskih sportista do rekreativaca.
Trka je podeljena u dve kategorije: Challenger kategorija namenjena iskusnijim i fizički bolje pripremljenim takmičarima i Urban kategorija za rekreativce.
Urbanathon trka obići će nekoliko značajnijih znamenitosti grada poput mostova, šetališta, trgova i ulica gde će učesnike trke sačekati brojne prepreke poput orijentiringa, vojnog poligona, vožnje bicikla, preveslavanja jezera, provlačenja ispod uzdignutih automobila ili prelaženje prepreka sa gumama.
Start trke se nalazi na platou ispred Ušće Shopping Centra odakle će takmičari krenuti preko Brankovog mosta, Kalemegdana, Knez Mihailove ulice, Slavije, Topčidera, Ade Ciganlije, Savskog Keja, Gardoša i Keja Oslobođenja do cilja na istoj lokaciji starta ispred Ušće Shopping Centra.
Trka je otvorena za sve zainteresovane učesnike uz ograničen broj prijavljenih takmičara, dok su za pobednike pripremljene vredne nagrade.

Beogradska Rolerijada
2012-09-09 12:00 - 16:00 | Unnamed Venue, Belgrade, Serbia
Ovogodišnja jubilarna 15. Beogradska Rolerijada održava se 9. septembra u centru Beograda okupljajući verne ljubitelje ovog sporta.
Nakon svečanog otvaranja u 10 časova na Trgu Republike uslediće brojne trke rezervisane za takmičare svih uzrasta, od najmlađih učesnika na rolerima do iskusnih profesionalaca.
Uz bogat prateći program Rolerijada se zatvara posebnim trkama za profesionalce koje se održavaju na Terazijama u 16 časova.
Kao i svake godine i ovogodišnja Rolerijada pripremila je izazove za sve one na rolerima, pa su tako Erste Banka i Wiener Städtische trke rezervisane za najmlađe učesnike Rolerijade starosti do 15. godina. Oni stariji i malo iskusniji odmeriće snage u Blic trci za odrasle, dok će oni najbrži pokazati svoje umeće u Naxi trkama na 100 metara.
Novina ovogodišnje Rolerijade je Time Zone – porodična štafetna trka u kojoj učestvuju ekipe sa četiri člana porodice. Takođe, posebnost 15. Rolerijade je i Alpe Adria Kup – trke za profesionalce iz zemlje i inostranstva koje okršaj očekuje na kružnoj stazi na Terazijama.
Učesnike Rolerijade očekuje bogat zabavni program uz nastupe brojnih umetnika, dance i fitness grupa. Za najmlađe učesnike rolerijade obezbeđena je i škola rolera.
Tradicionalno Beogradska Rolerijada održava se u organizaciji Udruženja „Beogradska rolerijada‟ i pod pokroviteljstvom Sekreterijata za sport i omladinu Grada Beograda.

78. Vukov sabor
2012-09-10 - 2012-09-16 | Unnamed Venue, Belgrade, Serbia
Tradicionalna manifestacija Vukov sabor održava se po 78. put u Jadru, rodnom kraju Vuka Karadžića, i biće obeležena bogatim kulturno-umetničkim programom.
Jedna od najznačajnijih manifestacija u zemlji svečano se otvara 10. Septembra u Vukovom domu kulture u Loznici, dok će raznovrsni sadržaji biti predstavljeni kako u Loznici tako i na otvorenoj bini u Tršiću, a program će trajati sve do nedelje, 16. Septembra.
U okviru programa „Moj grad“ koji se održava u Loznici, ove godine predstaviće se Kruševac izložbom „Život u Lazarevom gradu“ Narodnog muzeja iz Kruševca, kao i izložbom karikatura Festivala humora i satire „Zlatna kaciga“.
Program predstavljanja kulturne baštine i duge tradicije grada Kruševca nastavlja se izvođenjem predstave Branislava Nušića „Put oko sveta“ u izvođenju Kruševačkog pozorišta.
Prema rečima organizatora, program će obogatiti i nastup velikana muzike Vlatka Stefanovskog, koji će nastupiti sa svojim Triom.
Ovogodišnji Vukov sabor upriličiće i brojni studenti slavistike iz 65 zemalja Evrope i sveta koji će ovom prilikom imati mogućnost da se upoznaju sa rodnim mestom našeg velikog prosvetitelja, kao i da razmene iskustva sa brojnim drugim posetiocima Vukovog sabora.
Ove godine Institut za književnost i umetnost proslavlja 50 godina svog postojanja, stoga će ovom prilikom biti predstavljen rad ovog Instituta u okviru manifestacije.

Završnica Vukovog sabora održava se na otvorenoj pozornici u Tršiću gde nas očekuje nastup Narodnog pozorišta iz Beograda, koje će izvesti predstavu „Kanjoš Macedonović“ u režiji Vide Ognjenović, dok će besedu tokom centralnog dela manifestacije održati književnik Ranko Risojević iz Republike Srpske.

Vukov Sabor je jedna od najznačajnijih i najposećenijih manifestacija u našoj zemlji koju svake godine poseti između 20 i 30 hiljada posetilaca. Tradicionalno Vukov sabor održava se u nedelju pred Malu Gospojinu, a prvi Sabor održan je 17.9.1933. godine na dan otvaranja obnovljene Vukove kuće.

Pupinovo nasleđe u galeriji SANU
2012-09-11 10:00 - 2012-10-11 20:00 | Galerija Nauke i Tehnike SANU, Beograd, Serbia
Od 11. septembra do 11. oktobra, u Galeriji nauke i tehnike SANU, održava se izložba „Mihaјlo Idvorski Pupin – Stvaralačka koordinaciјa“, autorke Aleksandre Ninković-Tašić.
Postavka uključuјe postere-panoe, delove bogate arhivske građe, fotografiјe, kao i izbor knjiga koјe su obeležile životni put velikog naučnika.
U toku mesec dana, koliko će traјati izložba, posetioci će moći da se upoznaјu sa pričom o dva dragocena Pupinova legata, a biće organizovani i susreti „Pupin izbliza“, predavanja i radionice posvećene ovom izuzetnom čoveku.
Mihajlo Pupin je jedan od najznačajnijih srpskih pronalazača i naučnika i njegove brojne aktivnosti na polju nauke, profesorskog rada, osnivanja i unapređenja mnogih instituciјa i udruženja u Americi, njegovi politički doprinosi, mnogobroјna dobročinstva, briga o rodnom Idvoru, književni rad – sve pokazuјe veliko znanje, nesebičnu angažovanost i istraјnost.
Imajući u vidu to da je veliki broj njegovih dobročinstava, legata i mnogih drugih značajnih doprinosa zaboravljeno, izložba ima za cilj da predstavi i ukaže na raznovrsno Pupinovo nasleđe čija istorijska uloga nije dovoljno istaknuta.
Izložba je deo projekta popularizacije lika i dela Mihajla Pupina, koju realizuje Udruženje Lumen u saradnji sa Srpskom akademijom nauka i umetnosti, a projekat je podržao Centar za promociju nauke.

Predstava La MaMa cantata
2012-09-13 20:00 - 23:00 | Dom omladine Beograda, Beograd, Serbia
Čuveni njujorški avangardni teatar LaMaMa gostuje u Beogradu 13. septembra s početkom u 20 časova, u sali Amerikana Doma omladine Beograda. Ulaz je slobodan za sve posetioce.
Povodom osnivanja Studija – Laboratorije izvodačkih umetnosti pri Fakultetu dramskih umetnosti u Beogradu, čuveni njujorški avangardni teatar LaMaMa gostuje u Beogradu proslavljajući 50 godina svog postojanja.
La MaMa kantata predstavlja istoriju njujorške avangarde prikazanu kroz život jedne od njenih glavnih aktera Elen Stjuart.
Nakon predstave, 14. septembra umetnici ce održati radionicu sa studentima FDU. Studio – Laboratorija izvodačkih umetnosti će u narednom periodu ostvarivati različite projekte koji podrazumevaju internacionalnu saradnju, seminare i radionice, kao i istraživačke projekte studenata FDU i Univerziteta umetnosti.
La MaMa teatar je osnovala legendarna Elen Stjuart 1961. u Njujorku. Njena vizija pozorišta koje podržava umetnike svih nacija i kultura i danas nastavlja da raste u Njujorku. La MaMa teatar je do danas predstavio više od 3,200 pozorišnih predstava i čini važan deo kulturnog života u Njujorku, ali i u celom svetu.
LaMaMa godišnje producira 50-60 predstava, od kojih su većina svetske premijere i uključuju umetnike iz preko 70 zemalja. Dobitnici su preko 30 Obi nagrada, kao i mnogih drugih značajnih svetskih i američkih priznanja.
LaMaMa pozorište je poznato po internacionalizaciji američke avangarde. Elen Stjuart je inicirala i podsticala kreativni rad mnogih interesantnih pozorišnih stvaralaca, poput Boba Vilsona, Tadeuša Kantora i mnogih drugih, a sa njom su sarađivali i srpski umetnici – Slobodanka Caca Aleksić, Ljubiša Ristić, Ivana Vujić, Sonja Vukićević.

Kraljevski karneval Banje Koviljače
2012-09-14 | Unnamed Venue, Banja Koviljača, Serbia
Drugi po redu Kraljevski karneval Banje Koviljače održava se 14. septembra u prelepom ambijentu parka uz očekivani odaziv brojnih posetilaca.
Kao što je nekada Banja Koviljača imala kraljevdki status u vreme kralja Aleksandra Karađorđevića, tako i danas održava duh minulih vremena i dugu tradiciju karnevala u našoj zemlji.
Karneval će biti otvoren defileom učesnika kroz centralni deo parka i simboličnim puštanjem balona želja, nakon čega će uslediti predstavljanje karnevalskih grupa.
S prvim zvezdama večeri karneval će se preseliti u Banjsku dvoranu Kur-salon gde će započeti veliki Bal pod maskama a svi prisutni će uz muziku i igru prikazati svoje domišljate kostime. Ne propustite priliku da posetite ovo neverovatno zdanje u kojem je još pre Drugog svetskog rata bila otvorena prva kockarnica na Balkanu.
Očekuje se da će odaziv učesnika karnevala prevazići prošlogodišnje učešće 30 grupa mažoretkinja iz 15 evropskih i zemalja regiona.
O značaju i veličini ovog mladog karnevala svedoči i prošlogodišnja poseta predstavnika Federacije evropskih karnevalskih gradova (FECC) koji će razmatrati uvrštavanje ovog karnevala na mapu značajnih karnevalskih destinacijau svetu.

Kupusijada u Mrčajevcima
2012-09-14 - 2012-09-16 | Unnamed Venue, Mrčajevci, Čačak, Serbia
Deseta jubilarna Kupusijada održava se u Mrčajevcima kod Čačka od 14. do 16. septembra uz svadbarski kupus iz zemljanog lonca, zvuke tradicionalnih muzičkih instrumenata i pesmu i igru.
Prvog dana Kupusijade održaće se i Fijakerijada, nakon čega će uslediti „Obrenovanje“ a uz nacionalni ansambl Kolo nastupiće i brojni pevači.
Finalno takmičenje počinje u subotu 15. septembra, a u takmičenju za izbor Zlatnog, Srebrnog i Bronzanog lonca nadmetaće se amateri, gurmani i vrhunski kuvari.
Pored takmičenja u pripremanju kupusa iz zemljanog lonca, odigraće se i fudbalska utakmica između lokalnog FK Orlovac i reprezentacije estrade.
Sve prisutne će u večernjim satima zabavljati Lepa Lukić i Radiša Urošević, a ne smete propustiti ni niz kulturno-umetničkih manifestacija, izložbi ručnih radova, poljoprivrednih proizvoda i opreme.

Mokranjčevi dani 2012
2012-09-14 - 2012-09-20 | Unnamed Venue, Negotin, Serbia
Najstariji festival horske muzike u Srbiji, posvećen slavnom srpskom kompozitoru i dirigentu Stevanu Stojanoviću Mokranjcu (1856-1914), održava se po 47. put od 14. do 20. septembra u Negotinu.
Mokranjčeva rodna kuća u Negotinu Festival u petak, 14. septembra u Mokranjčevoj rodnoj kući svečanom besedom otvara najmlađi srpski akademik na svetu i najizvođenija srpska savremena kompozitorka – Isidora Žebeljan.
Nakon toga, u galeriji Doma kulture biće otvorena izložba “Sava Šumanović, a sledi i natpevavanje horova iz Makedonije, Srbije, Hrvatske i Slovenije.
Drugog dana festivala, nakon otvaranja izložbe slika u galeriji doma kulture u 19 h, nastupa hor “Salutaris” iz Minska koji je prošle godine pobedio u natpevavanju. U 22 h u Muzičkom paviljonu, publika će imati priliku da uživa u muzici Beogradskog džez tria sa gostima.
U nedelju, 16. septembra, u crkvi Svete Trojice liturgiju izvodi hor ovog hrama, dok u crkvi Svete Trojice u Mokranju od 11h nastupa ženski kamerni hor muzičke škole „Mokranjac“. U večernjim časovima, festival se vraća u Dom kulture gde će se odigrati dve baletske predstave: Balada o mesecu i Sobareva metla.
Mokranjčevi dani Četvrtog festivalskog dana od 20 h u Domu kulture nastupaju Brodski kvartet iz Londona i Isidora Žebljan.
U utorak, 18. septembra u 20 h nastupa majstor londonskog simfonijskog orkestra, crnogorski violinista, Roman Simović.
Na ovogodišnjim Mokranjčrevim danima, sreda je rezervisana za Ansambl kontrabasa BASS CHOURS i novosadski Big bend koji kombinuje pop i džez muziku.
Poslednjieg dana festivala, na maloj sceni bioskopa Krajina od 19 h nastupa Gudački kvartet Mokranjac, a od 21 h u Domu kulture biće izvedena “Pasija Svetog kneza Lazara” kompozitora Rajka Maksimovića.

Grožđebal u Vršcu 2012
2012-09-14 08:00 - 2012-09-16 17:00 | Unnamed Venue, Vršac, Serbia
Stara manifestacija Dani berbe grožđa u Vršcu održava se, po tradiciji, trećeg vikenda septembra ove godine 14, 15. i 16. septembra. Ovaj festival se održava po 55 put u ovom gradu koji slavi svoje plodne vinograde.
Dan ranije, 13. septembra, na vidikovcu kod crkve Sv. Krsta od 17h biće dočekan Grožđebal uz besplatno vino, kobasice i tamburaše.
Glavni program počinje 14. septembra od 17h kada će biti održan kulturno-umetnički program u centru grada. Posetioce očekuje vatromet, izložba grožđa i vina, Severinin koncert i izbor za Miss berbe 2011.
Tokom vikenda će biti organizovan i bogat program za decu. Najmlađe u subotu očekuje maskenbal, a u popodnevnim časovima na binu izlaze Vitezovi vina , nakon čega sledi koncert Ane Štajdohar.
U nedelju, 16. septembra, u podne, gradom će prošetati atraktivna karnevalska povorka nakon čega će avion nadletati centar grada i bacati padobrančiće sa grožđem. A od 17 časova na gradskom trgu počinje kulturno-umetnički program koji se završava nastupom Beogradskog Jazz orkestra.
Prva izložba vina u Vršcu održana je u kafani “Kod dva ključa” 1857. godine, a prvi pisani dokument o tamošnjem je iz 1494. godine (kada je za bure vršačkog vina dvor mađarskog kralja Vladislava II platio 10,5 dukata). Od tada su vina ovog kraja nadaleko poznata, a danas ovde prolazi Put vina Vršac.

Berbanski dani na Paliću
2012-09-15 - 2012-09-16 | Palić, Palić, Subotica, Serbia
Tradicionalni Berbanski dani se po 23. put održavaju na Paliću 15. i 16. septembra a posetioci će moći da uživaju u šarenim bojama jesenjeg voća, raznim ukusima, vinima, muzici i prijatnoj atmesferi Velike terase i palićkih vinskih i voćnih ulica.
Program obuhvata izložbu voća i povrća, izložbu vina i grožđa, izložbu rukotvorina kao i kulturno-zabavni program.
U subotu, 15. septembra, od 11h na Velikoj terasi biće izloženo voće i povrće. U isto vreme, na terasi će biti izložena vina za degustaciju, cveće i rasadnici.
Oko 12h posetioce očekuje svečana povorka mažoretkinja od Ženskog štranda ka Velikoj terasi i zvanično otvaranje festivala, a nakon toga nastup subotičkog Duvačkog orkestra na Muzičkom paviljonu.
U nedelju, 16. septembra, osim programa na Velikoj terasi, održava se Regata “Berbanski dani” u organizaciji jedriličarskog kluba “Palić”.
Berbanski dani su manifestacija koja se tradicionalno održava na Paliću povodom završetka radova u voćnjacima i vinogradima, a proslavljaju ne samo berbu grožđa već svih plodova jeseni: jabuka, krušaka i drugog voća i po tome se ova manifestacija razlikuje od sličnih koje su posvećene isključivo grožđu i vinu.
Svake godine manifestaciju poseti oko 15.000.

Red Bull Trka trokolica 2012
2012-09-15 12:00 - 13:00 | Dobračina ulica, Beograd, Serbia
Red Bull Trka trokolica po treći put se održava u Beogradu, u Višnjićevoj ulici 15. septembra sa početkom u 12 časova. Nezvanični slogan trke je “Napravi trokolicu i zabodi nizbrdicu”.
Oko 64 hrabrih takmičara će pokazati svoje umeće na najbržoj stazi do sada sa novim spravama koje će, u grupama od po četiri takmičara i uz dozvoljeno guranje, morati da savladaju brže od ostalih kako bi se plasirali u narednu rundu takmičenja.
Za trku trokolica se smatra da je “izvorno srpski ekstremni sport” koji je nastao iz tradicije pravljenja i voženje trokolica po Beogradu tokom pedesetih i šezdesetih godina prošlog veka.
Prva Red Bull Trka trokolica održana je 2008. godine, a druga 2010. Na ovogodišnjoj trci, titulu šampiona trokolice brani Nikola Vučković, pobednik poslednje trke. Pored njega, priliku da se vrati na presto imaće njegov mlađi brat Miroslav koji je bio pobednik trke 2008. godine.
Draž ove vrste sporta je u kreativnosti pravljenja trokolice. Nekoliko dasaka, šrafova, volan, tri točkića, malo mašte, hrabrosti, umeća i ljubav prema ekstremnim sportovima je sve što je potrebno za ludu zabavu u Dobračinoj ulici.
Ali potrebno je i prijaviti se za učešće, zato svi zainteresovani za trku mogu da se prijave preko sajta www.redbull.rs. Tokom pravljenja trokolice učesnici moraju voditi računa da veličina trokolice bude u okviru dimenzija 60×80 centimetra, da imaju tri točkića prečnika do 10 centimetara i volan.

Warrior's Dance Festival
2012-09-15 17:00 - 21:00 | Kalemegdan, Beograd, Serbia
Festivalska ekstravaganca nastavlja se Warrior’s Dance festivalom 15. septembra na Kalemegdanu sa ekletičnim i inovativnim line up-om izvođača jedinstvenog zvuka i inovativnog stava predvođenih velikanima elektronske muzike, bendom The Prodigy.
Da su Srbija i Beograd značajne festivalske destinacije potvrđuje i odluka organizatora Warrior’s Dance Festivala da ovogodišnji spektakl održi upravo u Beogradu 15. septembra sa početkom u 17 časova, na lokaciji koju su izabrali sami članovi benda The Prodigy – na Kalemegdanu na Donjem Gradu.
Tri bine – the Main Warrior’s Stage, Take Me To The Hospital i Invadors Must Die, besprekoran izbor bendova na čelu sa bendom The Prodigy i revolucionarom nove generacije elektronske muzike – Skrillex-om, britanskim duom Chase and Status, uz podršku domaćih bendova Eyesburn, Ritam Nereda, Goblini, Petrol, DreddUp, doprinose ideji isticanja novih trendova.
WDF odlikuje se jedinstvenim konceptom najinovativnijeg muzičkog programa današnjice koji se prema rečima organizatora bazira na smeloj kreaciji i ideji koja favorizuje brze, tvrde ritmove i gitare.
Na glavnoj Warrior’s bini bend The Prodigy izvešće ekskluzivni nastup kada će publika imati prilike da premijerno čuje i nekoliko numera sa novog albuma, radnog naziva „How to Steal a Jetfighter“.
Program će na glavnoj bini otvoriti gošće iz Slovenije punk-rock-electro bend Hex, praćeni beogradskom dark-wave-techno formacijom Kill Me Laser i domaćoj publici već dobro poznatim electro-pop-punk bendom Lollobrigida iz Hrvatske.
Po prvi put u Srbiji posetioci WDFa imaće priliku da vide i nastup dubstep zvezde Skrillex.
Nastupe na glavnoj bini zaokružiće DJ set koji nam priređuju britanski duo Chase and Status uz podršku MC Ragea, a potom publika će imati priliku da se uveri i u kvalitete nastupa DJ Caspa i DJ Zanea Lowea.
Take Me To The Hospital bina ugostiće beogradski punk rock bend Tea Break, jedinstveni reggae crossover bend Eyesburn, legende hard-punk-rock-a Ritam Nereda, kao i punk sastav Goblini, a veče na drugoj bini otvoriće DreddUp, jedini domaći industrial bend, i Overdrive, zrenjaninski metal-core sastav.
„Sve Barabe“ beogradske underground hip hop scene – Bvana, Timbe, Ajs Negrutin (Bad Copy), Eufrat i Mikri (Prti Bee Gee) rezervisali su svoje učešće na drugoj bini. Dok će program zatvoriti sve popularniji engleski DJ Feed Me.
Na trećoj Invaders Must Die bini nastupiće reperka Sajsi MC, DJ Damjan Eltech, reggae legenda sa Jamajke Wenti Wadada, DJ duo Dovlaman i Pips, DJ Shpira, Martinees Selecta i Hornsmen Coyote.
Sam spektakl biće upotpunjen umetničkim instalacijama poznatog vajara Aleksandra Gligorijevića koje su inspirisane futurističkom tematikom i napravljene od otpadnih avio delova.
U okviru Festivala biće organizovana i tatu zona gde će biti organizovano tetoviranje mrava, zaštitnog znaka benda The Prodigy i Warriors Dance Festivala, a za ovaj segment biće zaduženi majstori čuvenog Hanky Panky tato studija iz Amsterdama.
Prvi WDF održan je u Tokiju 2009. godine, dok je prošlogodišnji festival održan u Milton Keynes Bowl-u u Londonu.

Nakon spektakularnih koncerata u Beogradu (1995. i 2005. godine) i nastupa na Exitu u Novom Sadu (2007. i 2009. godine) članovi benda The Prodigy, inicijatori Warrior’s Dance festivala, odlučili su da svojoj mnogobrojnoj publici u Srbiji prirede jedinstveni festivalski spektakl do sada neviđen na ovim prostorima.
Zbog očekivanog dolaska velikog broja posetilaca iz regiona i šire organizatori preporučuju da svi zainteresovani obezbede svoje ulaznice na vreme. Ulaznice će u pretprodaji koštati 2.990 dinara, dok će cena ulaznica na dan Festivala iznositi 3.990 dinara. U prodaji će se naći i ulaznice za specijalanu RIP zonu po ceni od 4.990 dinara.
Sve vrste ulaznica (u ograničenim količinama) mogu se kupiti na prodajnim mestima Gigstixa, Eventima, na info pultu šoping centra Ušće, biletarnici Beogradske arene, blagajni Doma sindikata, kao i putem internet stranica www.gigstix.com i www.eventim.rs.

Noć Šampiona 2012: Bob Sap protiv Dušana Panajotovića
2012-09-15 19:00 - 20:30 | Hala Pionir, Beograd, Serbia
Bob Sapp protiv Dušana Panajotovića! Ovaj borilački spektakl centralni je događaj tradicionalnog turnira “Noć šampiona” 15. septembra u beogradskoj hali “Pionir”.
Za ljubitelje MMA (mešovite borilačke veštine) i ultimejt fajta, ovo će biti veče za pamćenje. Bob Sapp je sinonim za ovaj sport, jedan je od najjačih boraca i velika zvezda u Amemerici i Japanu a zovu ga i „zver“.
Bob će naspram sebe imati Dušana Panajotovića koji je trenutno najbolji MMA borac u Srbiji.
Bob Sapp je pored poznavanja borilačkih veština, široj javnosti poznat i kao glumac sa zavidnom holivudskom karijerom u kojoj je za sad snimio 11 filmova.
Takođe bivši je igrač američkog fudbala, igrao je za NFL timove, Minesotu i Čikago, a diplomirao je farmaciju, iako se to ne podudara sa njegovim neobičnim ponašanjem.

Što se tiče uspeha u ringu, Sapp je bio je šampion K1 Svetskog Gran prija u Hirošimi 2005. godine.
Ulaznice za ovaj spektakl su već u prodaji i mogu da se nabave na prodajnim mestima Eventima, kao i preko njihove internet strane. Karte će moći i da se kupe i na blagajnama hale „Pionir“,13, 14. i 15. septembra. Treba napomenuti da postoje i VIP ulaznice, a više informacija i detalja oko toga možete dobiti na telefon 069/2288-135.

Zvonko Bogdan, koncert
2012-09-15 19:00 - 21:00 | Bojčinska šuma, Letnja scena,, Surčin,Beograd, Serbia
Zvonko Bogdan, istaknuti izvođač vojvođanskih narodnih pesama, nastupa u subotu, 15. septembra sa početkom u 19.30, na Letnjoj sceni Bojčinske šume u okviru festivala “Bojčinsko leto”.
Zvonko Bogdan je takođe i kompozitor, slikar i vozač kasačkih konjskih trka.
Ovom prilikom posetioci će imati priliku da čuju neke od pesama koje su ga proslavile: Hej salaši na severu Bačke, Osam tamburaša s Petrovaradina, Fijaker stari, i mnoge druge.

Festival “Bojčinsko leto” otvoren je na Letnjoj sceni u Bojčinskoj šumi i trajaće do 23. septembra, do kada će realizovati 43 programa koji se odvijaju subotom i nedeljom. Programom su obuhvaćene sve vrste scenske i muzičke umetnosti, od klasike do pop, rok, etno muzike, pozorišnih predstava beogradskih pozorišta, ali i pozorišta iz Srbije.

Micuko Učida na Kolarcu
2012-09-15 20:00 - 22:00 | Zadužbina Ilije M. Kolarca, Beograd, Serbia
Legenda svetske muzičke scene, japanska pijanistkinja Micuko Učida otvoriće ovogodišnju 16. sezonu ciklusa koncerata „Velikani muzičke scene“ premijernim nastupom u Velikoj dvorani Kolarčeve zadužbine u subotu, 15. Septembra, u 20 časova.
Solistički resital japanske pijanistkinje predstaviće beogradskoj publici odabrana dela Roberta Šumana, Volfganga Amadeusa Mocarta i Frederika Šopena.
O neverovatnim nastupima ove umetnice svedoči i podatak da su njeni nastupi u najprestižnijim dvoranama širom sveta rasprodati mesecima unapred, a ove sezone Micuko Učida prirediće nam čast svojim nastupom u Beogradu.
Ovogodišnja 16. po redu sezona popularnog koncertnog ciklusa „Velikani muzičke scene“ održava se od septembra do kraja aprila naredne godine, i tom prilikom biće održano 5 koncerata nekih od najvećih muzičkih velikana.

Bicikliraj Beogradom, promotivna vožnja
2012-09-16 11:00 - 13:00 | Unnamed Venue, Beograd, Serbia
U okviru Evropske nedelje mobilnosti, u Beogradu se u nedelju 16. septembra od 11h održava promotivna biciklistička vožnja.
Biciklisti će voziti trasom dugačkom 10,4 km, od Tašmajdana do topčiderskog parka preko Brankovog mosta i Mosta na Adi. Cilj vožnje je promovisanje bicikla kao prevoznog sredstva i poboljšavanje uslova za vožnju bicikla u gradu.
Svi koji to žele, mogu da se pridruže vožnji na startu, na platou ispred crkve Svetog Marka u 11 časova. Na kontrolnim punktovima duž trase učesnici mogu sakupljati kupone i na cilju ih zameniti za simboličnu nagradu – uspomenu na ovu vožnju.
Svake godine, od 16. do 22. septembra održava se Nedelja mobilnosti u zemljama Evrope. Cilj ovakve akcije je promocija zdravog načina života kao i ideja mobilnosti bez zagađenja životne sredine.

We Run Belgrade 2012
2012-09-16 18:00 - 20:00 | Unnamed Venue, Beograd, Serbia
Nedelja, 16. septembar, kao i ponos grada – Most na Adi, rezervisani su za trku We Run Belgrade 2012 u organizaciji Atletskog saveza Srbije i kompanije Delta Sport. Start trke je u 18 časova ispred TC Delta City, a trka je otvorenog tipa i namenjena svima zainteresovanima.
Nakon starta ispred TC Delta City u ulici Jurija Gagarina, trkači će nastaviti trku trasom preko Mosta na Adi, do raskrsnice kod skretanja za Hipodrom, odakle će se ponovo preko mosta uputiti ka cilju trke, ispred TC Delta City.
Budući da je ovo trka otvorenog tipa, svi zainteresovani učesnici mogu se prijaviti on line na Facebook stranici ili sajtu Atletskog saveza Srbije ili na nekoliko lokacija u gradu u prodavnicama kompanije Nike.
On line prijavljivanje traje do 15. septembra, dok će na sam dan trke učesnici moći da se prijave sve do 17 časova.
Svi učesnici će dobiti posebne majice koje će biti u obavezi da nose tokom trke, a ukoliko učestvujete u grupi, članovi vašeg tima, pored majica dobiće i znojnice.
Trka se organizuje u dve kategorije – apsolutni plasman muškarci i apsolutni plasman žene.

Kal, koncert
2012-09-16 19:30 - 22:00 | Bojčinska šuma, Letnja pozornica, Belgrade, Serbia
Kal, urbani romski bend iz predgrađa Beograda, nastupa u nedelju 16. septembra u 19.30 na Letnjoj sceni, u okviru Bojčinskog leta.
Bend Kal je do sada nastupao na najznačajnijim domaćim, evropskim i svetskim festivalima i održali su preko 400 koncerata u inostranstvu.
Njihova muzika od strane muzičkih znalaca okarakterisana je kao jedinstveni muzički stil „rokenroma“.

Festival „Bojčinsko leto“ otvoren je na Letnjoj sceni u Bojčinskoj šumi i trajaće do 23. septembra, do kada će realizovati 43 programa koji se odvijaju subotom i nedeljom. Programom su obuhvaćene sve vrste scenske i muzičke umetnosti, od klasike do pop, rok, etno muzike, pozorišnih predstava beogradskih pozorišta, ali i pozorišta iz Srbije.

Izložba slika druga predsednika
2012-09-18 10:00 - 2012-11-04 16:00 | Muzej istorije Jugoslavije, Beograd, Serbia
Od 18. septembra do 4. novembra, u Muzeju istorije Jugoslavije, biće otvorena izložba jedinstvene vladarske zbirke slika koja je bila deo enterijera rezidencije predsednika SFRJ Josipa Broza Tita.
Autor izložbe je dr Nenad Radić, a ona ima za cilj da osvetli i lični ukus Josipa Broza kroz slike koje su bile sastavni deo ambijenta njegove privatne rezidencije.
Biće izložena dela koja odražavaju karakter ove jedinstvene vladarske zbirke, formirane u periodu od 1946. do 1977. godine.
Izložba sadrži neobičan spoj dela evropskih i jugoslovenskih umetnika u rasponu od 17. do 20. veka – u istom odnosu u kome su bila zastupljena u prostorijama nekadašnje predsedničke rezidencije u Užičkoj ulici br 15 (koja je stradala u NATO bombardovanju Jugoslavije 1999. godine).
Izložba će predstaviti detaljan uvid u izgled i raspored same Rezidencije Predsednika Tita.
Posetioci izložbe moći će da pogledaju: “Portret nepoznatog muškarca” iz 1840, francuskog slikara koja se nalazila u Titovoj spavaćoj sobi, “Davanje desetine”, Rembrantovog učenika Gebranta van den Ekhuta, “Boj kod Stubice 1575”, monumentalno platno Krste Hegedušića iz 1949. godine, koja se nekada nalazila u Titovom radnom kabinetu.
Veliku pažnju će sigurno privući brionski “Portret Jovanke Broz” iz 1959. godine, Antuna Agustinčića, izrađen u kararskom mermeru, koji do sada nikada nije bio izlagan.
Izložba će biti otvorena za posetioce svakog radnog dana, osim ponedeljka, od 10 do 16 časova.

Župska berba u Aleksandrovcu
2012-09-20 - 2012-09-23 | Unnamed Venue, Aleksandrovac, Serbia
U čast grožđa, u čast vina, u čast sunca, u čast truda marljivih Župljana, poteći će božanska ambrozija „Fontanom vina“ na 49. Župskoj berbi u Aleksandrovcu, koja se održava ove godine od 20. do 23. septembra.
Najveća svetkovina vinogradara Aleksandrovačke Župe i ove godine okupiće brojne vinare i izlagače, kao i sve ljubitelje ovog rajskog nektara, pitkog Župskog vina koje će se točiti dokle god traje berba.
Uz gurmanluke dobrodošlice i čašicu Župskog vina u „Vinskoj ulici“, posetioci će imati prilike da učestvuju u karnevalu, da prisustvuju defileu učesnika Župske berbe, da posete brojne koncerte i izložbe, kao što je poljoprivredna izložba gde će brojni izlagači predstaviti neizmerno bogatstvo ove prapostojbine vina.

Tadicionalno manifestacija Župska berba održava se u Aleksandrovcu od 1963. godine, dok sama proizvodnja vina u ovoj regiji seže davno u istoriju a svi zainteresovani mogu pogledati postavku Muzeja vinarstva i vinogradarstva koja ilustruje istorijski razvoj vinogradarstva ove bogate vinogradarske regije.

Dani piva 2012
2012-09-20 - 2012-09-23 | Unnamed Venue, Zrenjanin, Serbia
Ovogodišnji Dani piva u Zrenjaninu održavaju se od 20. do 23. septembra. Po 27. put za redom, ova manifestacija obradovaće pivopije i ljubitelje zabave, a organizatori najavljuju bogat program sa nastupima poznatih bendova iz Srbije i regiona.
Na glavnoj bini, na Žitnom trgu, prve večeri nastupaju “Tribute bend”, “Galija” i “Kameleon bend”, dok u petak na istom mestu nastupa zrenjaninski sastav “Raskršće”, Goran Karan i Vagabundo bend kao i zrenjaninski tamburaški orkestar “Ego”.
Trećeg dana muzički program na glavnoj bini počinje koncertom zrenjaninskog benda “Šišarke”, nakon čega će nastupiti Tanja Jovićević i Rič Bič, a nesumnjivo najveseliju atmosferu napraviće Dejan Petrović i Big bend.
Poslednjeg dana festivala planiran je nastup zrenjaninskog benda “Empatija”, kao i koncert “Nevernih beba”. Dane piva zatvara folk zvezda Vesna Zmijanac.
Posetioci će i ove godine moći da se takmiče u brzom ispijanju piva, a pored muzičkog, organizovan je i raznovrstan prateći program.

Otvaranje 90. sezone Beogradske filharmonije
2012-09-20 20:00 - 22:00 | Kolarac, Beograd, Serbia
Koncertom iz ciklusa “Nove godine”, Beogradska filharmonija otvara sezonu 2012/2013 , u četvrtak 20. septembra u 20h, u Kolarcu.
Filharmonijom će dirigovati stalni gostujući dirigent Aleksandar Rahbari, a kao solista će nastupiti mecosopran Sanja Anastasija. Orkestar će izvesti prva simfonijska ostvarenja Bernštajna i Malera (Jeremija i Titan).
Obeležavanjem jevrejske Nove godine, Beogradska filharmonija nastavlja tradiciju ciklusa novogodišnjih koncerata. Filharmonija će i ove sezone čestitati Novu godinu pet puta – po jevrejskom, islamskom, gregorijanskom, julijanskom i kineskom kalendaru.
Aleksandar Rahbari je jedan od sledbenika Hansa Svarovskog i nekadašnji Karajanov asistent u Berlinskoj filharmoniji. Još prilikom prvog gostovanja u Beogradskoj filharmoniji, harizmatični dirigent je ostvario poseban odnos sa orkestrom, za koji kaže da je “mlad, svež i motivisan”.
Od programa za novogodišnje koncerte, posebnu pažnju privlače urnebesni duo muzičkih komičara, Igudesman i Džu, koji gostuje za julijansku Novu godinu, kao i program pod nazivom “Vesele šezdesete i sedamdesete”, za tradicionalni novogodišnji koncert, kada će Filharmonija izvoditi aranžmane najpopularnijih pesama grupa ABBA i The Beatles.
Novina je da će se koncerti iz ovog ciklusa održavati četvrtkom, za razliku od svih ostalih koncerata Filharmonije koji su petkom.
Karte su u prodaji na blagajni Kolarca.
